ANC-vergadering by Voortrekkermonument ‘onsensitief’Die vakbond Solidariteit sê Cyril Ramaphosa, ANC-adjunkpresident, se beplande vergadering met Afrikaner meningsvormers by die Voortrekkermonument is onsensitief. Flip Buys, voorsitter van die Solidariteit Beweging, sê die ANC wil Woensdag ŉ verkiesingsvergadering by die monument se Voortrekkersaal hou met die oudpolitikus Roelf Meyer wat onder andere een van die sprekers sal wees. “Ons het nie ŉ probleem daarmee as die ANC die monument besoek sodat ons mekaar se erfenisse kan leer ken nie maar wat ons wel omkrap is wanneer hulle die monument vir partypolitiek wil gebruik so kort voor die verkiesing.” Flip Buys Buys sê Solidariteit sal die beplande vergadering met die monument se direksie bespreek. “Dit is onsensitief van die ANC om die vergadering daar te wil hou en sodoende hulle politieke ideologieë te probeer bevorder. Die monument se breë kultuurerfenis moet nie verpolitiseer word nie. Dit kom ook teen die agtergrond van verskeie opruiende uitsprake deur ANC-lede die afgelope tyd.” Buys sê Solidariteit sal nie die vergadering by die monument bywoon nie. “Solidariteit tree graag met alle politieke partye in gesprek. Dit is belangrik om met die ANC in gesprek te tree oor regstellende aksie en ander kwessies maar nie om ŉ verkiesingsvergadering te hou nie.”